വയനാട്ടുകുലവന് തറവാടുകളുടെ മഹാസഭയും സംഗമവും കാസര്കോട്: പാലക്കുന്ന് കഴകം ഭഗവതി ക്ഷേത്ര പരിധിയിലെ വയനാട്ടുകുലവന് തറവാടുകളില് നിന്നുള്ള നൂറില് പരം പ്രതിനിധികളുടെ അത്യപൂര്വമായ ഒത്തുചേരലിന് ക്ഷേത്ര ഭണ്ഡാര വീട് സാക്ഷ്യമായി. ക്ഷേത്രത്തില് ജനകീയ ഭരണ സമ്ബ്രദായം നിലവില് വന്ന ശേഷം ആദ്യമായാണ് കഴകത്തിലെ തറവാട് പ്രതിനിധികളുടെ മഹാസഭയും സംഗമവും ഭരണ സമിതിയുടെ നേതൃത്വത്തില് ഞായറാഴ്ച നടന്നത്. വിഷ്ണുമൂര്ത്തി പരിപാലന മടക്കം 123 വയനാട്ടുകുലവന് തറവാടുകളാണ് ക്ഷേത്രത്തിന്റെ കീഴിലുള്ളത്. അവയുടെ നടത്തിപ്പ് അതാത് തറവാട് കമ്മിറ്റികള്ക്കാണ്. അവിടങ്ങളില് നിന്നുള്ള പ്രതിനിധികളും ക്ഷേത്ര സ്ഥാനികരും ഭരണസമിതി ഭാരവാഹികളും പങ്കെടുത്ത മഹാസഭയും സംഗമവും സുനീഷ് പൂജാരി ഉദ്ഘാടനം ചെയ്തു. തറവാടുകളില് നടക്കുന്ന വാര്ഷിക പുത്തരി കൊടുക്കല് ചടങ്ങിന് നിയുക്തരായ വെളിച്ചപ്പാടന്മാര് അടക്കമുള്ളവര്ക്ക് നല്കുന്ന ദക്ഷിണയ്ക്ക്, കഴകം നിശ്ചയിച്ച എകീകൃത നിബന്ധനകള് സഭ അംഗീകരിച്ചു. ഈ വര്ഷം മുതല് അത് നടപ്പിലാകും. കൊവിഡ് മാനദണ്ഡങ്ങള് പാലിച്ച് തറവാടുകളില് പുത്തരി കൊടുക്കല് ചടങ്ങ് നടത്താം. വയനാട്ടുകുലവന് തറവാടുകളിലെ പരിപാലകര്ക്ക് പ്രതിമാസ ക്ഷേമാനുകൂല്യ പദ്ധതി സര്ക്കാര് നടപ്പാക്കണമെന്ന് യോഗം സര്ക്കാറിനോട് ആവശ്യപ്പെട്ടു. ക്ഷേത്ര ഭരണ സമിതി പ്രസിഡന്റ് ഉദയമംഗലം സുകുമാരന് അദ്ധ്യക്ഷനായി. കപ്പണക്കാല് കുഞ്ഞിക്കണ്ണന് ആയത്താര്, ഭാരവാഹികളായ പി.പി. ചന്ദ്രശേഖരന്, ടി. രാമന്, കൃഷ്ണന് പാത്തിക്കാല്, ടി.കെ. കൃഷ്ണന്, അച്യുതന് ആടിയത്ത്, പി.കെ. രാജേന്ദ്രനാഥ്, വിവിധ തറവാടു പ്രതിനിധികളും സംസാരിച്ചു. കൊവിഡ് നിബന്ധനകള് നിലനില്ക്കുന്നതിനാല് അടുത്ത വര്ഷവും വയനാട്ടുകുലവന് തെയ്യംകെട്ടുത്സവങ്ങള് പാലക്കുന്ന് കഴക പരിധിയില് ഉണ്ടാവില്ലെന്ന് ഭാരവാഹികള് യോഗത്തില് അറിയിച്ചു.